Document ID: 32014R1257

KOMISIJOS REGLAMENTAS (ES) Nr. 1257/2014
2014 m. lapkričio 24 d.
kuriuo iš dalies keičiami Europos Parlamento ir Tarybos reglamento (EB) Nr. 2003/2003 dėl trąšų I ir IV priedai
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2003 m. spalio 13 d. Europos Parlamento ir Tarybos reglamentą (EB) Nr. 2003/2003 dėl trąšų (1), ypač į jo 31 straipsnio 1 ir 3 dalis,
kadangi:
(1)
neapdorotos kalio druskos yra medžiagos, gaunamos kasybos būdu iš gamtinių išteklių. Vadovaujantis patikima pramonine praktika Reglamento (EB) Nr. 2003/2003 I priedo A.3 lentelės 1 įraše tokiems natūraliems produktams buvo nustatyti reikalavimai dėl mažiausio maistinių medžiagų kiekio. Tačiau, kai kalio grynumas rūdoje natūraliai mažėja, gamintojams vis sunkiau laikytis dabartinių ribinių verčių, o tai kelia pavojų, kad profesionaliems ūkininkams gali nutrūkti nuolatinis iš neapdorotų kalio druskų gaunamų trąšų tiekimas. Todėl šios ribinės vertės turėtų būti šiek tiek sumažintos iš dalies pakeičiant to priedo A.3 lentelės 1 įrašą, kad gamintojams būtų sudaryta galimybė toliau prekiauti šiuo produktu kaip „EB trąša“. Šiuo daliniu pakeitimu atsižvelgiama į tai, kad peržiūrėtos šiek tiek mažesnės ribinės vertės taip pat leidžia užtikrinti veiksmingą tręšimą ir todėl, remiantis Reglamento (EB) Nr. 2003/2003 31 straipsnio 3 dalimi, jį galima laikyti technikos pažanga;
(2)
3,4-dimetil-1H-pirazolio fosfatas (toliau - DMPP) yra nitrifikacijos inhibitorius, kuris yra tinkamas naudoti su įprastomis azoto trąšomis (kietomis ar skystomis). DMPP sumažina azoto nuostolius - į dirvožemį ir atmosferą patenkančio azoto kiekį, todėl azotas panaudojamas veiksmingiau;
(3)
N-butil-tiofosforo triamido ir N-propil-tiofosforo triamido reakcijos mišinys (toliau NBPT/NPPT) yra ureazės inhibitorius. NBPT/NPPT sumažina riziką, kad panaudojus trąšas, kuriose yra karbamido, bus azoto (išsiskiriančio amoniako pavidalu) nuostolių ir todėl azotas panaudojamas veiksmingiau;
(4)
siekiant sudaryti daugiau galimybių ūkininkams visoje Sąjungoje naudoti DMPP ir NBPT/NPPT, šios medžiagos turėtų būti įtrauktos į Reglamento (EB) Nr. 2003/2003 I priede pateiktą patvirtintų nitrifikacijos ir ureazės inhibitorių sąrašą, remiantis Reglamento (EB) Nr. 2003/2003 31 straipsnio 1 dalimi;
(5)
kietos arba skystos paprastosios karmabido formaldehido trąšos ir kietos NPK, NP ir NK trąšos, kuriose yra karbamido formaldehido, yra išvardytos Reglamento (EB) Nr. 2003/2003 I priede kaip trąšų tipai. Nors karmabido formaldehido kondensatai yra stabilūs tirpaluose ir suspensijose, skystos NPK, NP ir NK trąšos, kuriose yra karbamido formaldehido, nėra įtrauktos į Reglamento (EB) Nr. 2003/2003 I priedą kaip atskirti produktų tipai. Kadangi didėja susidomėjimas galimybe prekiauti skystomis NPK, NP ir NK trąšomis, kuriose kaip azoto šaltinis yra tam tikras kiekis karbamido formaldehido, karbamido formaldehidą turėtų būti leidžiama naudoti ruošiant skystas NPK, NP ir NK trąšas. Todėl į to reglamento I priedo C.2 lentelę turėtų būti įtraukti šeši nauji tipų pavadinimai;
(6)
DMPP ir NBPT/NPPT įtraukus į Reglamento (EB) Nr. 2003/2003 I priedą, į to reglamento IV priedą taip pat reikėtų įtraukti analizės metodus, taikytinus atliekant šių trąšų oficialią kontrolę;
(7)
todėl Reglamentas (EB) Nr. 2003/2003 turėtų būti atitinkamai iš dalies pakeistas;
(8)
siekiant užtikrinti, kad Europos standartizacijos komitetas paskelbtų NBPT/NPPT analizės metodus, kurių įteisinimo procesas šiuo metu tebevyksta, prieš įtraukiant NBPT/NPPT į Reglamento (EB) Nr. 2003/2003 I priedą, o tam trąšų tipui skirtą naują analizės metodą - į IV priedą, su šiais pakeitimais susijęs taikymas turėtų būti atidėtas;
(9)
šiame reglamente numatytos priemonės atitinka Reglamento (EB) Nr. 2003/2003 32 straipsniu įsteigto komiteto nuomonę,
PRIĖMĖ ŠĮ REGLAMENTĄ:
1 straipsnis
Pakeitimai
Reglamentas (EB) Nr. 2003/2003 iš dalies keičiamas taip:
1)
I priedas iš dalies keičiamas pagal šio reglamento I priedą.
2)
IV priedas iš dalies keičiamas pagal šio reglamento II priedą.
2 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
I priedo 4 punktas ir II priedo 2 punktas taikomi nuo 2016 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. lapkričio 24 d.

Labels: 3
14
1
6